**Tóth Krisztina:**

**PELE**

Bundás kis állat a pele,

az erdő tele van vele.

Dió a fő eledele,

de előfordul, hogy bele-

kóstol a gyümölcsbe, tojásba,

télre meg üregekbe ássa

magát és alszik tavaszig,

addig nem eszik, nem iszik,

ilyenkor pihen a bele:

csak aztán töm mindent bele.

**Molnár Krisztina Rita:**

**A PELE MEG ÉN**

Bevallom, mindeddig nem gondoltam bele,

nem jutott eszembe méreckedni vele,

hisz csak egy rágcsáló a mogyorós pele…

de most mindenfélét elolvastam róla,

s rá kellett ébrednem a tiszta valóra:

hogy bennem s a pelében egyazon óra

ketyeg! Nyáron nyüzsög, ugrál, rügyet rágcsál,

mogyorót tör, fűfészket fon, kicsit táplál,

s ha a fények rövidülnek, őszre jár már,

lelassul, álmoska. Lustán szöszmötölget,

nem bírja az ébrent, járatába dőlhet

a kétdekás gombóc. És tőle a földet

megfordíthatják a feje tetejére,

nem fog tudni róla, épp ahogy a télre

sem emlékszik majd. Csak örül, hogy túlélte.

És ez a pötty mogyorós – éppúgy, ahogy én –,

hűségesen éldegél a lakóhelyén.

Bogyóért megy, kószál, de szépen visszatér.

És még abban is rokon, hogy inkább éjjel

éber, mert rátör a gyümölcs-szedő kényszer,

de hogy reggel futkosson, meggondolja kétszer.

Másban nem hasonlítunk. Tenyerembe fér.

Bár azt hiszem, jólesne egy olyan tenyér,

amibe én férek, de… csöpp pele-remény.

**Lackfi János
PELE-REPP**

Bokron-cserjén csavarog a mogyorós pele,
Úgy rágcsál, hogy rezeg még az agyveleje is bele,

Csak éjszakánként kotorász, és hagyja el a fészkét,
Méterrel a föld felett lebeg a kérója, na még szép!

Ha támad a tél, bevonul a föld alá, fedezékbe,
A téli álomtól simán lehűl, fagyálló a vére.

Tavasszal termelik rakásra a pele-gyerekeket,
Szülnek ötöt-hetet, aztán újra mehet a menet.

Igazi ínyencként kökénnyel-sommal eszi a bogarakat,
De ő maga is kaja, köztük a nyest, nyuszt, bagoly arat.

Azt a csóri pelét, melyet ezek nem tesznek taccsra,
Könnyen elmajszolja az első kóbor macska.

Nem mondom, hogy az öreglány irtóra nem aranyos
De a pele százszor cukibb, mint a legédesebb anyós!

Pelegyilkos, gondold meg, mielőtt még belezel,
Mert példányonként kiröppen a zsebedből ötvenezer!

Különben is, tuti biztos, ha egyszer végzel vele,
Álmodban utána visszajár, s téged rágcsál a pele.

**Kiss Judit Ágnes**

**A PELE TELE**

Kis fészkén alszik a pele –

le is lóg róla a fele.

Ha fújja észak vad szele,

aggódom, mi lesz majd vele.

Ha jön az ősz első jele,

attól függ, élelmet lel-e,

elalszik, s míg a hasa tele,

tavaszig szundít a pele.

Így telik az egész tele,

reggele, estéje, dele.

Jóllakott, teli a bele,

hibernálódott a pele.

Pisil-e? Sóhajt-e? Nyel-e?

Hogy alszik ennyit a pele?

Megvan rá a maga csele,

úgyhogy mi ne szóljunk bele!

**Ijjas Tamás:**

**BUNDAMELEG ÁLOM**

Ág-villában pelefészek,
benne pulyák heverésznek.
Puszilkodnak, de merészek!
Mogyorós csók felerészben.

Ma az égbolt mogyoróhéj,
pelék közé kucorodnék,
mondanám, hogy szia, jóéjt
– szertefutnak. De… de… ó mért?

Egy akadály csak a napszak,
a pelék mind belealsznak
ha az erdő csupa napszag,
éjjel állnak napi harcnak.

Tehát ember, ha feléled,
nem láthatja a peléket,
de álmába be-betérnek,
bundameleg lesz kezében.

**Finy Petra:**

**KI LEHET EZ?**

Kicsi, szőrös, édi-bédi,

Pocakos, mint Frédi, Béni,

Füle kerek, bajsza puha,

Bundája kis, barna ruha.

Éjjel van fent, akkor motoz,

Lakása egy odúdoboz

Madártollal kibélelve:

A kényelem a fő elve.

Méret szerint nem egy medve,

De aludni úgy van kedve,

Hát macisan alszik télen,

Gömbölyödve, mint egy érem.

Reggelire bogyót keres,

Vacsira friss rügyet szerez,

Gyümölcsöt és magot nassol,

Rovarkaja láttán tapsol.

Ellensége több is akad,

Kiknek ő a finom falat.

Vadászik rá bagoly, menyét,

Hermelinnek ő az ebéd.

A kicsinye nagyon kicsi,

Hisz felnőttként ő is mini,

Kölykei pár napig vaksik,

Akár csajok, akár hapsik.

Fekete gomb a két szeme,

Szőrös kesztyű a két keze,

Farkincája vékony ecset,

Mit a lombok között vezet.

Nevét egy mag után kapta,

Egy csonthéjas, barna fajta

Csöpp magról, mi elguruló,

És úgy hívják, hogy mogyoró.

Kitaláltad ki lehet ő?

Tán a Béla? Vagy a Jenő?

Vagy talán a Pisti, Ede?

Dehogy! Ő a mogyis pele!